空靈山應田叟
作者：常建
朝代：唐

paragraphs: 湖南無村落，山舍多黃茆。
淳朴如太古，其人居鳥巢。
牧童唱巴歌，野老亦獻嘲。
泊舟問溪口，言語皆啞咬。
土俗不尚農，豈暇論肥磽。
莫傜射禽獸，浮客烹魚鮫。
余亦罘罝人，獲麋今尚苞。
敬君中國來，願以充其庖。
日入聞虎鬬，空山滿咆哮。
懷人雖共安，異域終難交。
白水可洗心，采薇可爲肴。
曳策背落日，江風鳴梢梢。